Սառը զանգեր

Սառը զանգեր () կամ հեռախոսային փոստաղբ, հեռախոսային մարքեթինգի տեսակ, որի դեպքում մենեջերը զանգահարում է հավանական գնորդներին, որոնց հետ նախկինում առնչություն չի ունեցել։ Հիմնական նպատակը հաճախորդների շրջանակի ընդլայնումն է։

Նկարագրություն 
Սառը զանգերի դեպքում զանգերի կենտրոնի մասնագետը զանգահարում է հավանական գնորդներին, որպեսզի նրանց առաջարկի նոր ապրանք կամ ծառայություն։ Խոսակցության ընթացքում կարող են օգտագործվել կաղապարային արտահայտություններ։ Սովորաբար ոչ բոլոր աշխատակիցներն են ճշտում, թե արդյոք հավանական գնորդին հետաքրքիր է խոսակցության թեման, արդյոք նա ունի տվյալ ապրանքի կամ ծառայության կարիքը, նրան հարմար է այդ պահին խոսել, թե ոչ։ Օպերատորը կարող է դժվարություններ ունենալ, եթե պարզվի, որ հավանական գնորդն արդեն օգտվում է նմանատիպ ապրանքից կամ ծառայությունից։ Նման դեպքերում աշխատակիցը պետք է ընդգծի մրցակցային առավելությունները։ Եթե օպերատորը չի կարողանում պատասխանել գնորդի բոլոր հարցերին, դա կարող է դառնալ անվստահության առաջացման պատճառ։ Սառը զանգերով վաճառքի դեպքում հատկապես դժվար է վաճառել այնպիսի ապրանքներ կամ ծառայություններ, որոնք մեծ պահանջարկ չունեն։

Սառը զանգերը վաճառքի ամենատարածված մեթոդներից են, քանի որ պահանջում են նվազագույն նյութական ծախսեր։ Որպես հասցեատեր հանդես են գալիս ֆիզիկական և իրավաբանական անձինք, որոնք հաճախ բացասաբար են վերաբերում այդպիսի գովազդին։ Դրան կարող են նպաստել մի շարք հանգամանքներ՝ հեռախոսային զանգերի միջոցով վաճառքի նկատմամբ բացասական վերաբերմունք, վստահելի մատակարարների ծառայությունների կիրառում և այլն։

Սառը զանգերը հիմնականում գրավում են B2B սեգմենտի գնորդներին, սակայն կիրառվում են նաև այլ ոլորտներում։

Սառը զանգերը արգելված կամ խիստ սահմանափակված են մի շարք երկրներում, այդ թվում՝ Եվրամիությունում և ԱՄՆ-ում։ Սահմանափակումները կապված են այն հարցի հետ, թե ընկերությունը ում և երբ կարող է զանգահարել։ Սառը զանգերը լայնորեն օգտագործվող բիզնես-գործընթացներ են, որոնցում միջոցներ են ներդրվում դրա օպտիմիզացիայի համար։ Արդյունքում ձևավորվում է էկոհամակարգ՝ կազմված հետազոտողներից, հրահանգիչներից, տեղեկատվության գնորդներից և նոու-հաուից՝ սառը զանգերի կիրառմամբ վաճառքի մասին։

Մեթյու Կուկի կարծիքով 2017 թվականին սառը զանգերի արդյունավետությունը նվազել է՝ պայմանավորված մի շարք պատճառներով․

 նոր սերունդը փոխել է վերաբերմունքը գովազդի այդ տեսակի նկատմամբ,
 նոր սերունդն ավելի սկեպտիկ է,  
 2008-2009 թվականների տնտեսական ճգնաժամը ընկերություններին դրդել է լինել ավելի ջանասեր, 
 աշխատակիցների ծանրաբեռնվածության մեծացումը նվազեցրել է սառը զանգեր կատարելու պատրաստակամությունը։

Արդյունավետության պայմաններ 
Սառը զանգերի միջոցով եկամուտ ստանալու համար դրանցով զբաղվող մասնագետները պետք է մշտապես վերապատրաստվեն և յուրացնեն հաղորդակցման նոր տեխնիկաներ։ Որպես կանոն՝ նրանք պետք է պատրաստ լինեն մերժման կամ կոպիտ պատասխանի։ Հաջողության հասնելու գործոններից են նաև սառը զանգերի շարունակականությունը և ճիշտ ընտրված ժամը։

Օպերատորի հետ խոսելուց հրաժարվելու հիմնական պատճառներից են զանգի՝ կարևոր գործերից կամ աշխատանքից շեղելը, նմանատիպ ապրանքից արդեն իսկ օգտվելու հանգամանքը և այն փոխելու ցանկության բացակայությունը, ինչպես նաև մենեջերի կողմից ապրանքը գովազդելու սխալ տեխնիկան։

Ծանոթագրություններ

Գրականություն 

 Գրքեր
 
 
 
 

 Հոդվածներ

Արտաքին հղումներ 
 

Մարքեթինգ
Սպամ
Վաճառք
Ռուդիկ Ղարիբյանի հիշատակին նվիրված հոդվածներ